उनके गानों का घोर विरोधी पूरे घर में एकमात्र मेरा सगा छोटा भाई है, वह हमेशा दादा जी को मुंबई बॉलीवुड में जाने की सलाह देता रहता है बाकी के लोगों में मेरी दादी जी को तो कुछ सुनाई देता ही नहीं,चाहे उनके आगे रफ़ी साहब के सदाबहार नगमें बजाइए या शकीरा के पॉप गाने सुनाइए उनके लिए तो सब बराबर है, तो उन्हें दादाजी के गाने से कोई प्रभाव पड़ता ही नहीं! दूसरे मेरे माता-पिता जी हैं तो वह भी दादाजी के संध्या-संगीत में टांग अड़ा कर खतरा मोल लेने की हिम्मत नहीं करते हैं हलांकि पीठ पीछे उनकी गायकी से खोट निकालने में नहीं चूकते! बस एक मेरा छोटा भाई है जो पास से नहीं बल्कि दूर से ही उनका विद्रोह करना उचित समझता है, देखा जाये तो पास जाने में उसे भी जान जोखिम में डालने जैसा महसूस होता है क्योंकि लाठी और चमड़े का जूता, ये दोनों मेरे दादा जी के प्रिय हथियार हैं और इन्हें हमेशा अपने साथ रखते हैं!